**LIETUVOS RESPUBLIKOS**

**PSICHOLOGų PRAKTINĖS VEIKLOS**

**ĮSTATYMAS**

**Projektas**

**1 straipsnis. Įstatymo paskirtis**

Šis įstatymas reglamentuoja psichologų praktinės veiklos Lietuvos Respublikoje sąlygas bei užtikrina psichologinės veiklos kokybę.

**2 straipsnis. Pagrindinės sąvokos**

1. Psichologas – asmuo, turintis psichologijos magistro kvalifikacinį laipsnį arba psichologo kvalifikacinį laipsnį, įgytą ne mažiau kaip penkerių metų vienpakopių nuoseklių universitetinių studijų metu.

2. Licencijuotas psichologas – psichologas, kuriam buvo išduota licencija šio įstatymo numatyta tvarka.

3. Supervizorius - psichologas, atsakingas už psichologų kompetencijos vertinimą, per paskutinius 5 metus turi įgijęs atitinkamos patirties kaip nepriklausomas praktikas bei yra pripažintas supervizoriumi Lietuvos psichologų sąjungos.

4. Lietuvos psichologų sąjunga – psichologus Lietuvoje jungianti asociacija.

5. Lietuvos psichologų licencijavimo taryba – institucija, vykdanti psichologų licencijavimą.

6. Psichologo praktinės veiklos licencija (toliau – licencija) – dokumentas, suteikiantis psichologui teisę verstis atitinkama psichologo praktine veikla.

7. Licencijuotų psichologų registras (toliau – registras) – registras, kuriame kaupiami, saugomi, sisteminami, teikiami duomenys ir dokumentai apie licencijų išdavimą ar neišdavimą, jų galiojimo sustabdymą, galiojimo sustabdymo panaikinimą ir licencijos galiojimo panaikinimą

8. Licencijuotų psichologų sąrašas – sąrašas psichologų, turinčių galiojančią psichologo licenciją.

9. Klientas – psichologų teikiamų psichologinių paslaugų gavėjas.

**3 straipsnis. Psichologo praktinė veikla**

1. Veikla, apibūdinama žodžiais “psichologinis”, „psichologo“ gali užsiimti tiktai licencijuotas psichologas.

2. Psichologo praktinė veikla apima, nors tuo neapsiriboja, psichologinį individo (kartu ir neuropsichologinį), grupės ar organizacijos įvertinimą ir psichologinį konsultavimą, psichologinius mokymus, psichoterapiją, psichikos, emocinių, kognityvinių, elgesio, mokymosi sutrikimų ar negalių diagnozavimą, remiantis šalyje galiojančiomis klasifikacinėmis sistemomis ir LPS registruotais testais, bei pagalbos rekomendavimą ar teikimą, nustačius poreikį, išvardintais, o taip pat fizinės sveikatos sutrikimų, nelaimingų atsitikimų, asocialaus elgesio, traumų ir krizių atvejais.

**4 straipsnis. Psichologo teisės verstis psichologo praktine veikla įgijimas ir įgyvendinimas**

Verstis psichologo praktika Lietuvos Respublikoje turi teisę psichologas, turintis šio Įstatymo nustatyta tvarka išduotą ir galiojančią licenciją.

**5 straipsnis. Reikalavimai licencijuotu psichologu tapti siekiančiam asmeniui**

1. Psichologas, gali teikti paraišką gauti psichologo praktinės veiklos licenciją, jeigu jis:

1) turi Lietuvoje įgytą psichologijos magistro ir psichologijos bakalauro kvalifikacinį laipsnį, įgytą dviejų pakopų nuosekliųjų universitetinių studijų metu arba psichologo kvalifikacinį laipsnį, įgytą ne mažiau kaip penkerių metų vienpakopių universitetinių studijų metu;

2) turi kitoje šalyje įgytą išsilavinimą, atitinkantį išsilavinimui, nurodytame pirmame punkte bei pripažintą Lietuvoje;

3) turi Psichologo praktinės veiklos licencijavimo taisyklėse numatytos trukmės praktinės veiklos su supervizoriaus priežiūra arba ne mažesnį kaip 5 metų psichologo darbo stažą. Lietuvos psichologų sąjungos pripažintiems supervizoriams šis reikalavimas netaikomas;

4) moka valstybinę kalbą.

**6 straipsnis. Dokumentų dėl psichologo praktikos licencijos išdavimo pateikimas**

Asmuo, siekiantis gauti psichologo praktinės veiklos licenciją, turi pateikti Lietuvos psichologų licencijavimo tarybai dokumentus, nurodytus Psichologų praktinės veiklos licencijavimo taisyklėse.

**7 straipsnis. Lietuvos psichologų licencijavimo taryba**

1. Lietuvos psichologų licencijavimo tarybą sudaro pirmininkas ir keturi nariai. Juos paskiria Lietuvos psichologų sąjungos Valdyba laikotarpiui iki 4 metų su galimybe vieną kartą pratęsti šį laikotarpį.

2. Lietuvos psichologų licencijavimo tarybos Pirmininkas renkamas pirmo posėdžio metu. Nutarimai priimami susirinkime dalyvaujančių narių balsų dauguma. Nutarimus galima priimti, jeigu posėdyje dalyvauja bent 4 Tarybos nariai.

3. Lietuvos psichologų licencijavimo taryba:

1) nustato būdus, kuriais kandidatai turi pateikti profesinę kompetenciją patvirtinančius įrodymus;

2) parengia profesinės etikos atsakomybės normą, kurią turi pasirašyti kandidatai licencijai gauti;

3) nustato licencijos išdavimo mokestį;

4) priima sprendimus dėl kiekvieno licencijos išdavimo prašymo;

5) informuoja kandidatą apie psichologo licencijos suteikimą arba apie priežastis, kai prašymas atmestas;

6) sudaro psichologų, kuriems suteikta licencija*,* sąrašą bei prieinamumą visuomenei;

7) rengia Psichologų praktinės veiklos licencijavimo taisykles.

4. Psichologų praktinės veiklos licencijavimo taisykles tvirtina Lietuvos psichologų sąjungos Valdyba.

**8 straipsnis. Psichologo praktinės veiklos licencijos išdavimo tvarka**

1. Sprendimą dėl licencijos išdavimo priima Lietuvos psichologų licencijavimo taryba ne vėliau kaip per keturiasdešimt penkias darbo dienas nuo dokumentų pateikimo dienos.

2. Lietuvos psichologų licencijavimo taryba išsiunčia pareiškėjui priimto sprendimo kopiją ne vėliau kaip per dešimt darbo dienų nuo sprendimo priėmimo dienos.

3. Sprendimas atsisakyti išduoti psichologo praktinės veiklos licenciją turi būti pagrįstas. Pareiškėjas turi teisę per dešimt darbo dienų nuo sprendimo atsisakyti išduoti psichologo licenciją įteikimo dienos šį sprendimą apskųsti Lietuvos psichologų sąjungos Valdybai.

4. Pareiškėjas yra laikomas licencijuotu psichologu nuo sprendimo išduoti licenciją priėmimo dienos.

5. Prašymas išduoti licenciją bus nagrinėjamas tik tada, kai kandidatas sumokės licencijos išdavimo mokestį.

**9 straipsnis. Psichologo praktinės veiklos licencijos galiojimas**

Psichologo praktinės veiklos licencija išduodama neterminuotam laikui, jeigu yra įvykdytos Psichologo praktinės veiklos licencijavimo taisyklėse nustatytos sąlygos.

**10 straipsnis. Licencijos galiojimo panaikinimo pagrindai**

1. Licencijos galiojimas panaikinamas, jeigu:

1) psichologas pateikė suklastotus dokumentus licencijai gauti;

2) psichologas per vienerius metus neįvykdė licencijas išduodančios institucijos reikalavimų, kai licencijos galiojimas buvo sustabdytas šio Įstatymo 11 straipsnio pagrindu;

3) įsiteisėjusiu teismo nuosprendžiu uždrausta verstis psichologo praktine veikla;

4) teismas pripažino psichologą neveiksniu arba apribojo jo veiksnumą;

5) pačiam psichologui prašant, išskyrus atvejus, kai psichologas tiriamas dėl galimų profesinės etikos kodekso pažeidimų.

**11** **straipsnis. Licencijos galiojimo sustabdymas**

1. Licencijos galiojimas gali būti sustabdomas, jei:

1) psichologų profesinės kompetencijos vertinimo komisija nusprendžia, kad psichologo profesinė kvalifikacija neatitinka licencijoje nurodytos profesinės kvalifikacijos reikalavimų;

2) psichologas dėl sveikatos būklės negali atlikti profesinių pareigų;

3) Lietuvos psichologų sąjungos Etikos komitetas nustatė, kad psichologas padarė du ar daugiau rimtus psichologo profesinės etikos pažeidimus;

4) psichologas nesilaiko psichologo praktinės veiklos licencijavimo sąlygų.

2. Sustabdžius licencijos galiojimą, psichologui draudžiama verstis psichologo praktine veikla.

3. Licencijos galiojimo sustabdymas panaikinamas Psichologų praktinės veiklos licencijavimo taisyklių nustatyta tvarka.

**12 straipsnis. Licencijos išdavimo sąlygos psichologui, kuriam anksčiau buvo panaikintas licencijos galiojimas**

Psichologas, kurio licencijos galiojimas buvo panaikintas remiantis šio Įstatymo 10 straipsniu, Psichologo praktinės veiklos licencijavimo taisyklių nustatyta tvarka gali kreiptis dėl naujos licencijos išdavimo, kai išnyksta licencijos galiojimo panaikinimo pagrindas.

**13 straipsnis. Licencijuotų psichologų registras**

1. Į licencijuotų psichologų registrą įtraukiamas kiekvienas psichologo licenciją gavęs psichologas ir pateikiama su juo susijusi informacija. Psichologo aprašą sudaro informacija apie universitetinį išsilavinimą, prižiūrimą praktiką, darbo patirtį, sritis, kuriose registruoti psichologai gali kvalifikuotai dirbti.

2. Psichologų, turinčių galiojančią licenciją, sąrašas skelbiamas Lietuvos psichologų sąjungos interneto svetainėje.

**14 straipsnis. Psichologo profesinės pareigos**

1. Psichologas privalo:

1) tobulinti savo profesinę kvalifikaciją Psichologo praktinės veiklos licencijavimo taisyklių nustatyta tvarka ne rečiau kaip kas 5 metus pranešti licencijas išduodančiai institucijai apie profesinės kvalifikacijos tobulinimą ir psichologo praktiką;

2) laikytis psichologo profesinės etikos principų;

3) tvarkyti psichologo praktikos dokumentus teisės aktų nustatyta tvarka.

**15 straipsnis. Psichologo atsakomybė**

Psichologas, pažeidęs šio Įstatymo reikalavimus, atsako Lietuvos Respublikos teisės aktų nustatyta tvarka.

**16 straipsnis. Psichologo profesinės veiklos kontrolė**

Psichologo profesinę kompetenciją vertina Lietuvos psichologų sąjungos Profesinės kompetencijos vertinimo komisija, vadovaudamasi Lietuvos psichologų sąjungos patvirtinta Psichologų profesinės kompetencijos patikrinimo tvarka.

**BAIGIAMOSIOS NUOSTATOS**

**17 straipsnis. Įstatymo įgyvendinimas**

1. Lietuvos psichologų sąjungos Valdyba paskiria Lietuvos psichologų licencijavimo tarybos narius iki 2009 m. kovo 1 d.

2. Lietuvos psichologų licencijavimo taryba parengia Psichologo praktinės veiklos licencijavimo taisykles iki 2009 m. liepos 1d.

3. Lietuvos psichologų sąjungos Valdyba patvirtina Psichologo praktinės veiklos licencijavimo taisykles iki 2009 m. spalio 1d.

4. Vyriausybė skiria patalpas ir lėšas Lietuvos psichologų licencijavimo tarybos veiklai iki 2009 m. kovo 1 d.

**18 straipsnis. Įstatymo įsigaliojimas**

1. Šis įstatymas įsigalioja nuo 2009 m. sausio 1 d., išskyrus 4 straipsnį.

2. Šio įstatymo 4 straipsnis įsigalioja nuo 2010 m. liepos 1 d.

Teikia Seimo narys Vytautas Čepas